31985R1899
L 179/2
JURNALUL OFÍCIAL AL UNIUNII EUROPENE
REGULAMENTUL (CEE) NR. 1899/85 AL CONSILIULUI
din 8 iulie 1985
privind stabilirea dimensiunii minime a ochiurilor plasei de pescuit la morua pitică în partea de zonă a Convenției asupra viitoarei cooperări multilaterale în zonele de pescuit din Atlanticul de Nord-Est care se întinde dincolo de apele maritime cuprinse în jurisdicția de pescuit a părților contractante ale acestei convenții
CONSILIUL COMUNITĂȚILOR EUROPENE,
având în vedere Tratatul de instituire a Comunității Economice Europene,
având în vedere Regulamentul (CEE) nr. 170/83 al Consiliului din 25 ianuarie 1983 privind instituirea unui sistem comunitar de conservare și administrare a resurselor de pescuit (1), în special articolul 11,
având în vedere propunerea Comisiei,
întrucât, în conformitate cu articolul 2 al Regulamentului (CEE) nr. 170/83, Consiliul trebuie să pună la punct, în lumina avizelor științifice disponibile, măsurile de conservare necesare pentru realizarea obiectivelor enunțate în articolul 1 al numitului regulament;
întrucât convenția asupra viitoarei cooperări multilaterale în pescuitul din Atlanticul de Nord-Est a fost aprobată prin decizia 81/608/CEE (2); întrucât aceasta a intrat în vigoare la 17 martie 1982;
întrucât comisia stabilită în conformitate cu convenția adoptă, la 28 noiembrie 1984, o recomandare referitoare la dimensiunea minimă a ochiurilor plaselor de pescuit pentru morua pitică în partea zonei de convenție care se întinde dincolo de zonele cuprinse în jurisdicția de pescuit a părților contractante, recomandare care a devenit obligatorie pentru Comunitate la 26 ianuarie 1985;
întrucât Comunitatea trebuie să ia acum măsurile necesare pentru a asigura aplicarea acestei recomandări de către vasele Comunității:
ADOPTĂ PREZENTUL REGULAMENT:
Articolul 1
Este interzis vaselor aflate sub pavilionul unui stat membru sau înregistrate într-un stat membru să utilizeze plase de pescuit cu o dimensiune a ochiurilor mai mică de 16 mm pentru pescuitul de morua pitică în partea zonei de convenție care se întinde dincolo de apele maritime cuprinse în jurisdicția de pescuit a părților contractante ale acestei convenții.
Definiția zonei de convenție este reluată în anexă.
Un vas este considerat ca practicând pescuitul de morua pitică atunci când deține la bord o cantitate de morua pitică de peste 50 % din greutatea cantității totale de morua pitică și alte specii de pește de la bord.
Articolul 2
Prezentul regulament intră în vigoare a treia zi de la publicarea în Jurnalul Oficial al Comunităților Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 8 iulie 1985.